ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που αφορά τη μηχανογράφηση της διακίνησης και του ελέγχου των προϊόντων που υπόκεινται σε ειδικό φόρο κατανάλωσης ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. ΙΣΤΟΡΙΚΟ

Η Επιτροπή διαβίβασε στο Ευρωπαϊκό Κοινοβούλιο και στο Συμβούλιο την προαναφερθείσα πρόταση απόφασης που βασίζεται στο άρθρο 95 της συνθήκης ΕΚ της 19ης Νοεμβρίου 2001.

Η Ευρωπαϊκή Οικονομική και Κοινωνική Επιτροπή εξέδωσε την γνώμη της στις 29 Μαίου 2002.

Το Ευρωπαϊκό Κοινοβούλιο εξέδωσε γνώμη κατά την πρώτη ανάγνωση στις 24 Σεπτεμβρίου 2002.

Η Επιτροπή αποδέχθηκε το μεγαλύτερο μέρος των τροπολογιών του Κοινοβουλίου. Υπέβαλε στο Συμβούλιο τροποποιημένη πρόταση στις 20 Δεκεμβρίου 2002.

Το Συμβούλιο υιοθέτησε κοινή γνώμη με ομοφωνία στις 21 Ιανουαρίου 2003.

Στις 8 Απριλίου 2003, το Ευρωπαϊκό Κοινοβούλιο ενέκρινε, σε δεύτερη ανάγνωση, έξι τροπολογίες για την κοινή θέση του Συμβουλίου.

Η παρούσα γνώμη παρουσιάζει τη θέση της Επιτροπής για τις τροπολογίες του Ευρωπαϊκού Κοινοβουλίου, σύμφωνα με το άρθρο 251 παράγραφος 2 στοιχείο γ) της Συνθήκης ΕΚ.

2. ΣΤΟΧΟΙ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση της Επιτροπής αποσκοπεί στην εφαρμογή ενός μηχανογραφημένου ολοκληρωμένου συστήματος, που επιτρέπει την παρακολούθηση και τον έλεγχο της ενδοκοινοτικής κυκλοφορίας των προϊόντων που υπόκεινται σε ειδικό φόρο (οινοπνευματώδη, καπνός, ορυκτά έλαια). Το εν λόγω ολοκληρωμένο σύστημα θα επιτρέψει την αντικατάσταση του συνοδευτικού διοικητικού εγγράφου - έγγραφο που συνοδεύει σήμερα τα προϊόντα που υπόκεινται σε ειδικό φόρο κατανάλωσης μεταξύ των κρατών μελών υπό καθεστώς αναστολής, με ηλεκτρονικό μήνυμα που συνδέει τους οικονομικούς παράγοντες μεταξύ τους, μέσω των αρμοδίων εθνικών διοικήσεων.

Η πρόταση της Επιτροπής καθιερώνει τις αντίστοιχες υποχρεώσεις των κρατών μελών και της Επιτροπής με σκοπό την εφαρμογή του εν λόγω συστήματος, και προβλέπει ειδικό προϋπολογισμό για την ανάπτυξη των κοινοτικών συνιστωσών του εν λόγω συστήματος.

3. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΛΟΓΙΕΣ ΤΟΥ ΚΟΙΝΟΒΟΥΛΙΟΥ.

3.1. Σύνθεση της θέσεως της Επιτροπής.

Η Επιτροπή είναι σε θέση να αποδεχθεί τις έξι τροπολογίες του Ευρωπαϊκού Κοινοβουλίου στο σύνολό τους. Θεωρεί ότι η φύση των εν λόγω τροποποιήσεων είναι τέτοια ώστε να συμπληρώνει και να βελτιώνει το κείμενο της κοινής θέσεως.

3.2. Τροπολογίες του Κοινοβουλίου σε δεύτερη ανάγνωση.

3.2.1. Τροπολογίες που έγιναν αποδεκτές.

3.2.1.1. Τροπολογία 1 (νέο σημείο 4α του αιτιολογικού) και τροποποίηση 4 (άρθρο 3, νέα παράγραφος 1α) (προσέγγιση μεταξύ του συστήματος μηχανοργάνωσης της διακίνησης προϊόντων που υπόκεινται σε ειδικό φόρο και του συστήματος διαμετακόμισης).

Αυτές οι δύο τροπολογίες αποσκοπούν στην εισαγωγή νέου σημείου του αιτιολογικού 4α) και νέας παραγράφου 1α) στο άρθρο 3 με σκοπό να εξασφαλιστεί συμβατότητα, ή ακόμη και ολοκλήρωση, εφόσον είναι τεχνικά εφικτό, του συστήματος που προβλέπει η παρούσα πρόταση απόφασης του ΕΚ και του Συμβουλίου (EMCS) και του μηχανογραφημένου συστήματος διαμετακόμισης (NCTS).

H Επιτροπή αποδέχεται τις δύο εν λόγω τροπολογίες στο μέτρο που επιτρέπουν να αποσαφηνιστεί το κείμενο, συμπεριλαμβάνοντας το περιεχόμενο μιας δήλωσης που το Συμβούλιο είχε αποφασίσει να επισυνάψει στα πρακτικά σε πρώτη ανάγνωση.

3.2.1.2. Τροπολογία 2 (νέο σημείο 6α του αιτιολογικού) (μεταχείριση των οικονομικών παραγόντων από τα κράτη μέλη).

Η εν λόγω τροπολογία αποσκοπεί στην εισαγωγή νέου σημείου 6α) του αιτιολογικού με σκοπό, όταν αναπτυχθούν οι εθνικές συνιστώσες του συστήματος, να μεταχειρίζονται τα κράτη μέλη τους οικονομικούς παράγοντες κατά τον ίδιο τρόπο με τα άλλα εθνικά συστήματα πληροφορικής. Πιο συγκεκριμένα, θα επιτρέπουν στους οικονομικούς παράγοντες, ιδίως των μικρομεσαίων επιχειρήσεων, να χρησιμοποιούν τις εν λόγω εθνικές συνιστώσες με όσο το δυνατόν χαμηλότερο κόστος και θα προωθούν όλα τα μέτρα που αποσκοπούν στην διατήρηση της ανταγωνιστικότητάς τους.

Η Επιτροπή αποδέχεται την εν λόγω τροπολογία, στο μέτρο που αποσκοπεί στην εξασφάλιση, για τους οικονομικούς παράγοντες, και ιδίως για τις μικρομεσαίες επιχειρήσεις, της χρησιμοποίησης των εθνικών συνιστωσών με το χαμηλότερο δυνατόν κόστος.

3.2.1.3. Τροπολογία 3 (νέο σημείο 10α του αιτιολογικού) (ανάπτυξη ενδιάμεσων εφαρμογών σε συνεργασία με τα κράτη μέλη και λαμβανομένης υπόψη της γνώμης των αρμοδίων οικονομικών παραγόντων)

Η εν λόγω τροπολογία στοχεύει στην εισαγωγή νέου σημείου 10α του αιτιολογικού, έτσι ώστε να προβλεφθούν, εν αναμονή της ολοκλήρωσης του συστήματος, ενδιάμεσες λύσεις για την βελτίωση του παρόντος συστήματος, σε συνεργασία με τα κράτη μέλη και σε συνεννόηση με τους σχετικούς οικονομικούς παράγοντες.

Η Επιτροπή αποδέχεται την εν λόγω τροπολογία, στο μέτρο που έχει ήδη αρχίσει να εφαρμόζει διάφορες ενέργειες προς αυτήν την κατεύθυνση.

3.2.1.4. Τροπολογία 5 (άρθρο 4 παράγραφος 1 νέα υποπαράγραφος αα) (ανάπτυξη πολιτικής ασφάλειας στο ανώτερο δυνατό επίπεδο).

Η εν λόγω τροπολογία αποσκοπεί στην εισαγωγή, στο άρθρο 4 παράγραφος 1 νέα υποπαράγραφο αα, για να προβλεφθεί ρητά η ανάγκη ανάπτυξης πολιτικής ασφάλειας στο ανώτερο δυνατό επίπεδο.

Η Επιτροπή συμμερίζεται αυτήν την ανησυχία. Για τον λόγο αυτό αποδέχεται την εν λόγω τροπολογία.

3.2.1.5. Τροπολογία 6 (προσθήκη στο άρθρο 9) (συμμετοχή των υποψηφίων χωρών στις δραστηριότητες ελέγχου, εάν το επιθυμούν).

Η εν λόγω τροπολογία εισάγει μια διευκρίνηση στο άρθρο 9, με σκοπό να δοθεί η δυνατότητα στις υποψήφιες χώρες να συμμετάσχουν, εάν το επιθυμούν, στις δραστηριότητες ελέγχου που θα πραγματοποιηθούν.

Η Επιτροπή αποδέχεται την εν λόγω τροπολογία, διότι παρέχει την ελευθερία στις υποψήφιες χώρες να συμμετάσχουν στις δραστηριότητες ελέγχου, χωρίς να τους επιβάλει υποχρεώσεις.

4. ΣΥΜΠΕΡΑΣΜΑ

Δυνάμει του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρότασή της υπό τους παραπάνω όρους.